План- конспект на педагогическа ситуация по математика в Iа група

изготвил: С. Лазарова

дата: 6.03.2018г.

брой деца: 14

*Тема:* „Геометрични фигури“

1.Цели:

a) Образователни: Разпознаване на геометричните фигури кръг, квадрат, триъгълник.

б) Възпитателни: Дeцата да проявяват активност, да имат нагласа за включване в ситуацията.

в) Развиващи: Децата да развият своята наблюдателност, концентрация на вниманието и логическо мислене;

2. Задачи:

а) Образователни:

* Децата да преоткриват кръга, квадрата, триъгълника в заобикалящата действителност;
* Да разпознават предмети с кръгла, квадратна, триъгълна форма .

б) Възпитателни:

* Децата да бъдат внимателни към другарчетата си в подвижната игра;

в) Развиващи:

* Да развият уменията си за анализ и сравнение.

*Ключови думи:* кръг, квадрат, триъгълник, връх, не се търкалят.

3. Предварителна подготовка:

а) Подготовка на учителя:

Практическа подготовка:

Осигурени са по три вида основи с рамки в различен цвят за всяко дете – червена, синя, жълта; малки и големи модели на цветя в трите цвята; както и образци;

б) Подготовка на децата:

децата могат да различават и назовават геометричните фигури кръг, квадрат, триъгълник, могат да броят до три; различават и назовават цветовете жълт, червен, зелен, син.

*Педагогическа технология:*

Форма – основна педагогическа ситуация;

4. Методи: игра, демонстрация, беседа, упражнение;

5. Средства: демонстрационен и оперативен материал- модели на цветя.

6. Връзка с други образователни направления:

Български език и литература: тема „На мама“;

Конструиране и технологии: тема „Гердан/ гривна за мама“;

Музика: тема „Поздрав за мама с песен“.

*Ход на ситуацията:*

А/ Въвеждаща част:

/Децата са в кръг на утринна среща./

У: - Деца, кой празник наближава? /празникът на мама/ Да, и затова ние научихме хубави стихчета и песнички, с които да я поздравим. А искате ли да й приготвим още една изненада, която съм сигурна, че много ще я зарадва – красива картичка? Вижте кой ще ни помогне!

/На демонстрационната масичка са поставени усмихнатите фигурки Кръгчо, Квадратко и Триъгълничко от играта „Подреди фигурките“, която децата вече познават./

У: - Нашите стари приятели отново са тук. И за да зарадвате своите майки, са ви приготвили по една изненада. /Раздавам на децата по една по-малка фигурка кръгче, квадратче или триъгълниче./

У: - Разгледайте своя подарък – погалете, гушнете я и тя да се усмихне също. На кой от нашите приятели прилича твоята фигурка? Постави я до него, като не забравяш и да го назовеш. /Обръщам се към всяко дете/

Б/ Основна част: У: - Сега ще ви покажа като използвах част от подаръците на нашите приятели, какви картички направих за моята майка. Ако ви харесат, вие ще направите за вашите.

/Показвам образци с цветя от кръгли, квадратни и триъгълни геометрични фигури. /

У:- Харесват ли ви? За да направя своите картички, използвах ето тези цветя от нашите фигурки. /Показвам предварително подготвени цветя в различни цветове и различни по големина – „големи“ и „малки“. Цветът е съобразен с контура на правоъгълника- основа на картичката.

/Раздавам цветя и основи на всяко дете, те вземат от определеното място цвете и го поставят на „правилната картичка“.

У- Има ли картички, на които цветята са поравно? /толкова, колкото/

В) Заключителна част:

У: - Какви красиви картички, вашите майки със сигурност много ще ги харесат.